b'\n_START_ARTICLE_\nImperija (miestas)\n_START_SECTION_\nGeografija\n_START_PARAGRAPH_\nMiestas turi du senamies\xc4\x8dius Porto Mauricijo ir Onelij\xc4\x85 (it. Oneglia), kurie yra skirtinguose Impero up\xc4\x97s krantuose._NEWLINE_Porto Mauricijo yra vakariniame krante ir t\xc4\x99siasi iki Lig\xc5\xabrijos j\xc5\xabros pakrant\xc4\x97s. Tai spalvingas ir turtingas rajonas, kur\xc4\xaf Genuja vald\xc4\x97 nuo XIII a. Onelija rytiniame krante turi modernesn\xc4\xaf pramonin\xc4\xaf uost\xc4\x85. Miesto centre yra Dant\xc4\x97s aik\xc5\xa1t\xc4\x97 i\xc5\xa1 kurios eina svarbiausios miesto gatv\xc4\x97s.\n_START_SECTION_\nIstorija\n_START_PARAGRAPH_\nOnelijos pavadinimas gal\xc4\x97jo kilti nuo lig\xc5\xabr\xc5\xb3 gyvenviet\xc4\x97s Pagus Unelia ant Kastelvechijo kalvos. Dabartin\xc4\x97je vietoje Onelija atsirado 935\xc2\xa0m., tikriausiai po to, kai sarac\xc4\x97nai sugriov\xc4\x97 sen\xc4\x85j\xc4\x85 miest\xc4\x85. 1100\xc2\xa0m. Onelija tapo Albengos vyskupo feodu. 1298\xc2\xa0m. ji atsid\xc5\xabr\xc4\x97 Dorij\xc5\xb3 i\xc5\xa1 Genujos rankose, \xc4\x8dia gim\xc4\x97 admirolas Andr\xc4\x97jus Dorija (1466\xe2\x80\x931560\xc2\xa0m.). Savojos kunigaik\xc5\xa1tis Emanuelis Filibertas nupirko miest\xc4\x85 1576\xc2\xa0m. ir Onelija liko Savojos enklavu Genujos respublikoje iki Italijos suvienijimo. \xc4\x8cia da\xc5\xbenai kaudavosi savojie\xc4\x8diai: 1614 ir 1649\xc2\xa0m. miest\xc4\x85 u\xc5\xbe\xc4\x97m\xc4\x97 ispanai, o 1623 ir 1672\xc2\xa0m.\xc2\xa0\xe2\x80\x93 Genuja. 1692\xc2\xa0m. buvo atmu\xc5\xa1ta pranc\xc5\xabz\xc5\xb3 ataka, o 1744\xe2\x80\x931745\xc2\xa0m. u\xc5\xbeimtas ispan\xc5\xb3 ir subombarduotas pranc\xc5\xabz\xc5\xb3 1792\xc2\xa0m._NEWLINE_Rom\xc4\x97ni\xc5\xa1ka gyvenviet\xc4\x97 Portus Maurici pavadinta \xc5\xa0v. Moriso, laikomo T\xc4\x97b\xc5\xb3 legiono vadu ir nukankinto 286\xc2\xa0m., vardu. VI a. Porto Mauricijo atiteko Bizantijai, o v\xc4\x97liau\xc2\xa0\xe2\x80\x93 Benediktinams. XI a. miestas priklaus\xc4\x97 Turino grafams, o po to Klasevanai. Bonifacas Klasevanietis pardav\xc4\x97 Porto Mauricijo 1288\xc2\xa0m. Genujai u\xc5\xbe metin\xc4\xaf mokest\xc4\xaf. 1354\xc2\xa0m. \xc4\x8dia apsistojo Genujos vikaras Vakar\xc5\xb3 Rivjerai. Miestas klest\xc4\x97jo, nors j\xc4\xaf pamainom vald\xc4\x97 Milano hercogyst\xc4\x97, pranc\xc5\xabzai ir ispanai. Vienos kongresas 1815\xc2\xa0m. atidav\xc4\x97 miest\xc4\x85 Sardinijos karalystei._NEWLINE_1923\xc2\xa0m. spalio 21 d. Musolinis \xc4\xafk\xc5\xabr\xc4\x97 Imperijos miest\xc4\x85 sujungdamas Porto Mauricijo ir Onelij\xc4\x85 ir prijungdamas aplinkinius kaimus.'